Πρωτοβουλία για την Αριστερή Ανασύνθεση

Η Πρωτοβουλία για την Αριστερή Ανασύνθεση ή απλά Πρωτοβουλία είναι μία από τις τάσεις του Συνασπισμού, δηλαδή μία εσωκομματική συλλογικότητα που λειτουργεί στη βάση της ιδεολογικής ομοιογένειας των μελών που την συναπαρτίζουν. Αποτελεί μετεξέλιξη της Πρωτοβουλίας για την Αριστερή Πλειοψηφία, η οποία είχε δημιουργηθεί κατά το 4ο Συνέδριο του κόμματος (Δεκέμβριος '04) από διάσπαση του Κοκκινοπράσινου Δικτύου. Σχηματικά τοποθετείται στην αριστερή πτέρυγα του Συνασπισμού.

Ιδιαίτερες θέσεις
Από τη συγκρότησή της η Πρωτοβουλία έχει στηρίξει τις περισσότερες κεντρικές επιλογές του κόμματος, την αποκαλούμενη «αριστερή στροφή». Κατά την προετοιμασία του 5ου Συνεδρίου (Φεβρουάριος '08) διαφώνησε με τις προτεινόμενες Θέσεις της Κεντρικής Επιτροπής, υπαινισσόμενη ότι νοθεύουν την αριστερή στροφή, και κατέθεσε αντιπαραθετικό κείμενο, με το οποίο διαφοροποιήθηκε κυρίως στα εξής σημεία:
 Ο ΣυΡιζΑ δεν πρέπει να αντιμετωπίζεται ως εκλογική συμμαχία, αλλά υπό τη σκοπιά της σταδιακής μετεξέλιξής του σε ένα μεγάλο κόμμα της Αριστεράς, στο οποίο θα ενσωματωθούν οι σημερινές συνιστώσες της συμμαχίας.
 Η Ευρωπαϊκή Ένωση είναι δομημένη με τέτοιο τρόπο που καθιστά αδύνατη την όποια προσπάθεια μεταρρύθμισής της προς όφελος των εργαζομένων, συνεπώς ο ΣΥΝ πρέπει μακροπρόθεσμα να θέσει το ζήτημα της κατάργησής της.
 Πρέπει να επανεξετασθούν υπό νέο πρίσμα οι συνεργασίες των συνδικαλιστικών δυνάμεων του ΣΥΝ. Βασική κατεύθυνση πρέπει να είναι η συγκρότηση κοινών συνδικαλιστικών σχημάτων με τους εταίρους του κόμματος στον ΣυΡιζΑ.
 Πρέπει να ισχύει καθεστώς περιορισμένων θητειών και εναλλαγής για όλα τα στελέχη του ΣΥΝ, τόσο σε αυτά που συμμετέχουν σε θεσμικά όργανα (Βουλή, Ευρωβουλή, Τοπική Αυτοδιοίκηση) όσο και στα εσωτερικά όργανα του κόμματος.

Στο Διαρκές Συνέδριο του Φεβρουαρίου '09 με θέμα το πρόγραμμα του ΣυΡιζΑ και τα ζητήματα της Ευρωπαϊκής Ένωσης, η Πρωτοβουλία στήριξε το εισηγητικό κείμενο που τελικά υπερψηφίσθηκε, διατηρώντας όμως την κριτική αντίληψή της απέναντι στην Ε.Ε. Προσπάθησε επίσης να περάσει δύο αποφάσεις, για ισότιμη εκπροσώπηση ανδρών - γυναικών στο ευρωψηφοδέλτιο και για υποχρεωτική εναλλαγή όσων εκλεγούν ευρωβουλευτές, οι οποίες καταψηφίσθηκαν.

Το Μάρτιο του 2010, κατά τη συζήτηση στα όργανα του Συνασπισμού εν όψει του 6ου Συνεδρίου, η τάση αρνήθηκε να υποστηρίξει κάποιο απ' τα δύο βασικά Κείμενα Θέσεων και κατήγγειλε την ηγεσία του κόμματος ότι αντί να δώσει βάρος στα πραγματικά επίδικα ζητήματα, επιχειρεί να χρησιμοποιήσει το συνέδριο απλά για να αναδιατάξει τους εσωτερικούς συσχετισμούς. Έτσι με την έναρξη του προσυνεδριακού διαλόγου, κατέθεσε δικό της κείμενο για ψήφιση στις κομματικές οργανώσεις, αντιπαραθετικό στα υπόλοιπα δύο. Σε αυτό επαναλαμβάνει τα βασικά προτάγματά της (μετεξέλιξη του ΣυΡιζΑ σε ενιαίο κόμμα, αποχώρηση από τα αναλογικά προεδρεία στις τριτοβάθμιες συνδικαλιστικές ενώσεις, καθιέρωση περιορισμένων θητειών για όλα τα στελέχη), ενώ εντείνει την κριτική της προς τους ευρωπαϊκούς θεσμούς, υποστηρίζοντας πως πριν η χώρα φτάσει στην οριστική χρεωκοπία, είναι καιρός να επανεξετάσει (μεταξύ άλλων) τη συμμετοχή στο Ευρώ.

Εκπροσώπηση
Στο 4ο συνέδριο (2004) η Πρωτοβουλία ήταν η μικρότερη τάση του Συνασπισμού, λαμβάνοντας 1,4% και εκλέγοντας δύο μέλη στην Κεντρική Επιτροπή. Στο 5ο συνέδριο (2008) το ψηφοδέλτιο της Πρωτοβουλίας διπλασίασε τις δυνάμεις του και έλαβε την τρίτη θέση, εκλέγοντας τέσσερα μέλη στην Κεντρική Επιτροπή και συνεπακόλουθα ένα στην Πολιτική Γραμματεία. Αυτό φέρνει την τάση στην τέταρτη θέση στο εσωκομματικό τοπίο, λαμβανομένου υπ' όψιν ότι το ψηφοδέλτιο που πλειοψήφησε («Αριστερή Ενότητα») αποτελούταν από δύο τάσεις (Αριστερό Ρεύμα και Κοκκινοπράσινο Δίκτυο). 

Δεδομένου ότι η «εναλλαγή» αποτελεί βασική αρχή της τάσης, όσα μέλη της εκλέγονται στα κεντρικά κομματικά όργανα, δεσμεύονται εκ των προτέρων ότι θα παραιτηθούν στο μέσο της θητείας τους και θα αναπληρωθούν από τους πρώτους επιλαχόντες. Έως τώρα αυτή η πρακτική έχει τηρηθεί απαρέγκλιτα.

Μέλη της Πρωτοβουλίας συμμετέχουν επίσης σε χαμηλόβαθμα όργανα του κόμματος, γραμματείες Πολιτικών Κινήσεων (τοπικές οργανώσεις) και Νομαρχιακών Επιτροπών. Ως τάση εκδίδει ένα περιοδικό που φέρει την ονομασία της και διακινείται χέρι-χέρι, ενώ λειτουργεί και ένα επιτυχημένο ιστολόγιο στο Διαδίκτυο.

Γνωστότερα μέλη της Πρωτοβουλίας είναι οι δημοσιογράφοι Γιώργος Χελάκης και Χρήστος Χαραλαμπόπουλος.

Παραπομπές

Συνασπισμός της Αριστεράς των Κινημάτων και της Οικολογίας
Συνιστώσες του ΣΥΡΙΖΑ